***PREDLAGATELJI:***

***KLUB NEZAVISNI ZAJEDNO*** *KLGB, nositelj Silvano Vlačić*

*Vijećnici: Silvano Vlačić, Darko Martinović, Tanja Pejić*

**GRAD LABIN**

**GRADSKO VIJEĆE**

**PREDSJEDNICA GRADSKOG VIJEĆA**

Labin, 18.05.2018.

***PREDMET: PRIJEDLOG IZMJENA I DOPUNA POSLOVNIKA GRADSKOG VIJEĆA GRADA LABINA***

Predlažemo da se na slijedeću sjednicu Gradskog vijeća uvrsti točka dnevnog reda: ***Prijedlog izmjena i dopuna Poslovnika Gradskog vijeća Grada Labina*.**

**OBRAZLOŽENJE**

**Prijedloga izmjena i dopuna Poslovnika Gradskog vijeća Grada Labina**

***I. Ocjena stanja i osnovna pitanja koja se trebaju urediti Izmjenama i dopunama Poslovnika Gradskog vijeća Grada Labina***

U primjeni važećeg Poslovnika pokazala se potreba za propisivanjem načina rada koji će pridonijeti većoj učinkovitosti rada Gradskog vijeća Grada Labina te koji će doprinijeti većoj demokratizaciji postupka donošenja akata koje sukladno zakonskim i statutarnim ovlastima donosi Gradsko vijeće Grada Labina.

Bitne izmjene u odnosu na važeći Poslovnik odnose se na slijedeće:

Prema članku 1. Poslovnika, potrebno je **detaljnije** **i jasnije** odrediti način rada radnih tijela, sazivanje, rad i tijek sjednice, te druga pitanja od značaja za rad Gradskog vijeća Grada Labina.

Prava Gradonačelnika, kada u skladu sa svojim ovlastima sudjeluje u radu Vijeća, izjednačavaju se sa pravima drugih predlagatelja.

***II. Obrazloženje uz pojedine članke izmjena i dopuna Poslovnika Gradskog vijeća Grada Labina***

**Na članak 1.**

Sukladno članku 1. Poslovnika, precizira se rad međustranačkog kolegija na način da se detaljnije uređuje sastav i tijek sastanka koji će poboljšati rad Gradskog vijeća i pridonijeti informiranosti građana, što do sada nije bio slučaj. Ujedno se predlaže da se precizira prisustvo Gradonačelnika na sastanku međustranačkog kolegija, s obzirom da se on u članku 13. ne spominje kao sudionik, a do sada je uvijek bio prisutan.

**Na članak 2.**

Novom odredbom se želi omogućiti da su materijali koji su osnova za donošenje odluka potkrijepljeni jasnim i konkretnim informacijama o predmetu rasprave i donošenju odluka.

**Na članak 3.**

Novom odredbom se želi omogućiti ravnopravan položaj svih vijećnika bez obzira na način slanja i postavljanja pitanja. Skraćuje se rok za postavljanje pitanja kao i za odgovore po pitanjima s obzirom da prema članku 42. Poslovnika pitanja kao i odgovori na ta pitanja moraju biti jasni, precizni i kratki. Vijećnici koji imaju usmena pitanja ne bi smjeli biti uskraćeni za pismeni odgovor. Određuje se rok za odgovore po postavljenim pitanjima na redovnoj sjednici radi aktualnosti teme, predlaganja novih mjera ili problematike koja se želi riješiti.

**Na članak 4.**

Novom odredbom se želi omogućiti ravnopravan položaj svih vijećnika.

***III. Financijska sredstva potrebna za provedbu Izmjena i dopuna Poslovnika Gradskog vijeća Grada Labina***

Ocjenjuje se da provedba ovih Izmjena i dopuna Poslovnika Gradskog vijeća Grada Labina neće iziskivati osiguranje zasebnih i dodatnih financijskih sredstava u Proračunu Grada Labina.

***IV. Prijedlog Izmjena i dopuna Poslovnika Gradskog vijeća Grada Labina***

**Članak 1.**

U članku 13. iza stavka 1. dodaju se novi stavci 2., 3. i 4. koji glase:

*''U pozivu na sastanak međustranačkog kolegija dostavljaju se prijedlog dnevnog reda i materijal o kojem će se raspravljati na sastanku, najkasnije tri dana prije održavanja sastanka.*

*O radu sastanka vodi se izvješće o temi rasprave. Izvješće o temi rasprave sadrži popis prisutnih vijećnika, sudionike rasprave i njihove komentare, prijedloge, donošenje odluka i usvojeni zaključak*.

*Svaki međustranački kolegij praćen je pisanim izvješćem o temi rasprave koji se dostavlja svim vijećnicima zajedno sa ostalim materijalima za iduću redovnu sjednicu.''*

**Članak 2.**

U članku 35. dodaje se stavak 4. i stavak 5. koji glase:

*''Vijeće može u tijeku rasprave odlučiti o tome da pojedini predmet vrati predlagatelju odnosno odgovarajućem radnom tijelu radi dodatne obrade.*

*Ako se u tijeku rasprave o pojedinoj točki dnevnog reda pojavi sumnja da se akt neće moći donijeti zbog manjkavosti podataka ili dokumentacije u materijalu, Vijeće može, na temelju prijedloga najmanje 1/3 vijećnika, odlučivanje o toj točki dnevnog reda odgoditi za iduću sjednicu, uz upute predlagatelju da prijedlog dopuni odgovarajućim podacima odnosno dokumentacijom.''*

**Članak 3.**

U članku 41. stavak 1. dodaje se rečenica kojom započinje stavak 1:

*''Aktualni sat traje jedan sat, ukoliko Vijeće ne odluči drukčije.''*

U stavku 3. briše se prva rečenica koju zamjenjuje:

*''Vijećnik ima pravo postaviti najviše dva vijećnička pitanja, time da drugo pitanje može postaviti samo ako u vremenu određenom za trajanje aktualnog sata nema više prijavljenih članova Vijeća za postavljanje prvog pitanja. Pitanje mora biti kratko, jasno formulirano i takvo da se na njega može odgovoriti odmah i bez pripreme, a postavljanje pojedinog pitanja ne može trajati dulje od dvije minute.''*

Prva rečenica u stavku 3. koja se briše: ''Vijećnik ima pravo postaviti najviše dva vijećnička pitanja, a svako postavljanje pitanja može trajati najviše tri minute.''

U stavku 3. druga rečenica, riječi ''tri minute'' zamjenjuju se riječima *''dvije minute''*.

U stavku 4. riječi ''tri minute'' zamjenjuju se riječima *''dvije minute''*.

Stavak 5. se briše i zamjenjuje se novim stavkom:

*''Nakon dobivenog odgovora vijećnik može u dodatnom vremenu od jedne minute iznijeti mišljenje o odgovoru i postaviti dopunsko pitanje. Nakon iznijetog mišljenja ili postavljenog pitanja iz stavka 3. ovoga članka, Gradonačelnik se ponovno može javiti za riječ, a njegovo izlaganje ne može trajati duže od jedne minute.*''

Stavak 5. koji se briše: ''Ako je vijećnik nezadovoljan odgovorom može obrazložiti razloge u trajanju od najviše dvije minute i zatražiti dostavu pismenog odgovora. Pisani odgovor daje se najkasnije na sljedećoj sjednici.''

Iza stavka 5. dodaje se novi stavak 6. koji glasi (dodavanjem novog stavka, postojeći stavak 6. postaje stavak 7.):

*''Na pitanje na koje nije odgovoreno na sjednici Vijeća ili za koje Gradonačelnik ocijeni da zahtijeva opširniji odgovor, daje se pisani odgovor u roku od 8 radnih dana od dana kada je pitanje postavljeno. Na usmeno pitanje za koje je vijećnik izrijekom tražio pisani odgovor, pored usmenog daje se i pisani odgovor.*''

U postojećem stavku 6. koji sada postaje stavak 7. dodaje se druga rečenica:

*''Pisani odgovor se dostavlja vijećniku elektronskim putem u roku od 8 radnih dana od dana kada je pitanje postavljeno.''*

**Članak 4.**

U članku 42., prije stavka 1. dodaje se novi stavak koji sada postaje stavak 1.:

*''Redoslijed postavljanja pitanja određuje se izvlačenjem prezimena prijavljenih vijećnika, uz najavu broja pitanja koja vijećnik ima za postaviti. Ako svi prijavljeni vijećnici ne dođu na red da bi postavili pitanja u vremenu predviđenom za aktualni sat, oni će biti prvi na redu na idućoj sjednici Gradskog vijeća*.''

S poštovanjem !

***PREDLAGATELJI:***

***KLUB NEZAVISNI ZAJEDNO*** *KLGB, nositelj Silvano Vlačić*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

/ Silvano Vlačić / / Darko Martinović / / Tanja Pejić /